TVT ปันผลสูง
การมองหาหุ้นที่มีอัตราส่วนเงินปันผลตอบแทน (Dividend Yield) สูง นับเป็นอีกทางเลือกของการลงทุน ซึ่งบริษัท ทีวี ธันเดอร์ จำกัด (มหาชน) หรือ TVT มีการกลับมาจ่ายเงินปันผลแก่ผู้ถือหุ้นอีกรอบ หลังจากเงินปันผลงวดการดำเนินงานของปี 2560
5 เม.ย. 2562

คุณค่าบริษัท
การมองหาหุ้นที่มีอัตราส่วนเงินปันผลตอบแทน (Dividend Yield) สูง นับเป็นอีกทางเลือกของการลงทุน ซึ่งบริษัท ทีวี ธันเดอร์ จำกัด (มหาชน) หรือ TVT มีการกลับมาจ่ายเงินปันผลแก่ผู้ถือหุ้นอีกรอบ หลังจากเงินปันผลงวดการดำเนินงานของปี 2560
ทั้งนี้การกลับมาจ่ายเงินปันผล เนื่องจากผลกำไรสุทธิเติบโตอย่างแข็งแกร่ง โดยจะมีการขึ้นเครื่องหมาย XD ในวันที่ 2 พ.ค. 2562 เพื่อจ่ายเงินปันผล 0.08 บาทต่อหุ้น ของงวดดำเนินงานวันที่ 1 ม.ค. 2561 ถึงวันที่ 31 ธ.ค. 2561 ซึ่งวันที่จ่ายปันผล 23 พ.ค. 2562 และหากคิดเป็นอัตราส่วนเงินปันผลตอบแทนราว 7.34% (เทียบกับราคาหุ้น ณ วันที่ 3 เม.ย. 2562 ที่ระดับ 1.09 บาท)
สืบเนื่องจาก TVT มีผลการดำเนินงานงวดปี สิ้นสุดวันที่ 31 ธันวาคม 2561 บริษัทมีรายได้รวมขยับขึ้นมาอยู่ที่ 522.96 ล้านบาท จากงวดเดียวกันของปีก่อน 428.95 ล้านบาท เป็นผลจากรายได้จากการให้บริการเพิ่มขึ้น สาเหตุมาจากรายการรับจ้างผลิตเพิ่มขึ้นทั้งในช่องดิจิทัลทีวีและในสื่อ ONLINE ส่งผลให้บริษัทมีกำไรขยับขึ้นมาอยู่ที่ 31.10 ล้านบาท หรือ 0.0403 บาทต่อหุ้น จากงวดเดียวกันของปีก่อน 19.38 ล้านบาท หรือ 0.0242 บาทต่อหุ้น
นอกจากนี้ บริษัทมีการตั้งเป้ารายได้ปี 2562 จะเติบโต 10-15% มาอยู่ที่ 600 ล้านบาท จากปีก่อนอยู่ที่ 522.96 ล้านบาท โดยมาจากธุรกิจการผลิตรายการโทรทัศน์ให้กับช่องทีวีดิจิทัล ที่คาดจะเติบโต 20% เป็น 330-350 ล้านบาท ซึ่งยังคงมุ่งเน้นการผลิตรายการโทรทัศน์ให้กับช่องทีวีดิจิทัลเดิม อย่างช่อง 3, ช่อง ONE 31, True4u ช่อง 24 และช่องไทยรัฐทีวี ขณะที่ปีนี้มีลูกค้าใหม่เข้ามาเพิ่ม คือ PPTV เพื่อผลิตละครป้อนให้กับช่องดังกล่าว โดยวางงบลงทุนด้านการผลิตคอนเทนต์ไว้ที่ 180-200 ล้านบาท และคาดว่าจะมีรายการที่ผลิตรวม 12-15 รายการ
ขณะที่รายได้จากการขายโฆษณาทางโทรทัศน์ปี 2562 ตั้งเป้ามีรายได้ 200-210 ล้านบาท จากปีก่อนทำได้ 180 ล้านบาท โดยจะเพิ่มรายการที่ขายโฆษณาได้จำนวน 1-2 รายการ ขณะเดียวกันก็จะเพิ่มรายได้จากการผลิตคอนเทนต์เพื่ออัปโหลดลงในช่องออนไลน์ทาง Youtube โดยตั้งเป้ารายได้จะเติบโตเป็นเท่าตัวมาที่ 25-30 ล้านบาท จากปีก่อนทำได้ 17 ล้านบาท และคาดรายได้จะเพิ่มขึ้นเป็น 50% ต่อปี ในอีก 4-5 ปีข้างหน้า
อีกทั้ง บริษัทยังมีรายได้จากค่าเช่าสตูดิโอ โดยมีการปล่อยเช่าราว 40% ของ Capacity ทั้งหมด ซึ่งปัจจุบัน TVT มีสตูดิโอทั้งสิ้น 3 แห่ง อย่างไรก็ตาม ในปีนี้บริษัทยังคงควบคุมต้นทุนค่าใช้จ่ายในด้านการรับจ้างผลิตรายการ และค่าใช้จ่ายการบริหาร SG&amp;A ให้อยู่ในระดับที่ดีขึ้น โดยคาดอัตรากำไรสุทธิและอัตรากำไรขั้นต้นจะทำได้ดีกว่าปีก่อนที่อยู่ที่ 5.91% และ 28.67% ตามลำดับ อีกทั้งการเพิ่มรายได้จากช่องทางออนไลน์จะช่วยผลักดันมาร์จิ้นให้เพิ่มขึ้นด้วย
ดังนั้นหากผลการดำเนินงานของ TVT ยังเติบโตแข็งแกร่ง เชื่อว่าบริษัทจะยังคงจ่ายเงินปันผลแก่ผู้ถือหุ้นต่อในงวดดำเนินงานของปี 2562 ได้ !!!
…
ผู้ถือหุ้นรายใหญ่
รายชื่อกรรมการ